РЕГЛАМЕНТ (ЕО) № 809/2007 НА СЪВЕТА
от 28 юни 2007 година
за изменение на регламенти (ЕО) № 894/97, (ЕО) № 812/2004 и (ЕО) № 2187/2005 по отношение на плаващите мрежи
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент,
като има предвид, че:
(1)
С Регламент (ЕО) № 894/97 на Съвета от 29 април 1997 г. относно установяване на някои технически мерки за опазване на рибните ресурси (1) беше определена рамката за управление на опазването на рибните ресурси чрез технически мерки, като въвежда ограничение на общата максимална дължина на плаващите мрежи до 2,5 километра и забранява да се използват или държат на борда плаващи мрежи за улов на определени видове. Тази забрана се прилага за всеки риболовен кораб на Общността с изключение на тези, които извършват риболовна дейност във водите на Балтийско море, Белти и протока Оресунд.
(2)
С Регламент (ЕО) № 812/2004 на Съвета от 26 април 2004 г. за определяне на мерки относно приуловите на представители на разред китообразни в риболовните полета (2) бяха установени задължителните условия във връзка с използването на акустични устройства за възпиране и с контрола на приуловите на представители на разред китообразни в определени риболовни полета, които ползват плаващи мрежи.
(3)
С Регламент (ЕО) № 2187/2005 на Съвета от 21 декември 2005 г. за опазване на рибните ресурси посредством технически мерки в района на Балтийско море, Белти и протока Оресунд (3) бяха определени ограниченията и условията, приложими за използването на плаващите мрежи в тази регулирана зона.
(4)
В посочените регламенти обаче не се дава определение за плаващи мрежи. За да се внесе яснота и да се постигне по-голяма еднородност в реда на извършване на проверките между държавите-членки, е необходимо да се въведе единно определение за плаващи мрежи в тези три акта.
(5)
Установяването на определение за плаващи мрежи не разширява обхвата на установените в законодателството на Общността ограничения и условия за използване на тези мрежи.
(6)
Регламенти (ЕО) № 894/97, (ЕО) № 812/2004 и (ЕО) № 2187/2005 следва съответно да бъдат изменени,
ПРИЕ НАСТОЯЩИЯ РЕГЛАМЕНТ:
Член 1
Член 11 от Регламент (ЕО) № 894/97 се заменя със следния текст:
„Член 11
1. „Плаваща мрежа“ означава: всяка хрилна мрежа, която се държи на повърхността на морето или на известно разстояние под тази повърхност с помощта на плаващи механизми и която плава по течението свободно или с кораба, към който може да е прикрепена. Тя може да бъде снабдена с механизми за стабилизиране на мрежата или ограничаване на отклонението ѝ.
2. Забранява се на риболовните кораби да държат на борда си или да упражняват риболовни дейности с една или с няколко плаващи хрилни мрежи, чиято дължина поотделно или сумарно превишава 2,5 километра.“.
Член 2
В Регламент (ЕО) № 812/2004 се добавя следният член:
„Член 1а
Определение
„Плаваща мрежа“ означава: всяка хрилна мрежа, която се държи на повърхността на морето или на известно разстояние под тази повърхност с помощта на плаващи механизми, и която плава по течението свободно или с кораба, към който може да е прикрепена. Тя може да бъде снабдена с механизми за стабилизиране на мрежата или ограничаване на отклонението ѝ.“.
Член 3
В член 2 от Регламент (ЕО) № 2187/2005 се добавя следната буква:
„о)
„плаваща мрежа“: всяка хрилна мрежа, която се държи на повърхността на морето или на известно разстояние под тази повърхност с помощта на плаващи механизми и която плава по течението свободно или с кораба, към който може да е прикрепена. Тя може да бъде снабдена с механизми за стабилизиране на мрежата или ограничаване на отклонението ѝ.“.
Член 4
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 28 юни 2007 година.